Parlement groet twee struggle-veteraneWinnie Nomzamo Madikizela-Mandela by die ANC se 54ste nasionale konferensie in Desember 2017. Foto: Ayanda Ndamane/ANA ŉ Senior lid van die ANC het vanmiddag in die parlement gevra dat ŉ standbeeld vir die ontslape aktivis Winnie Madikizela-Mandela opgerig word. Dié versoek het gekom toe twee uiteenlopende en onlangs ontslape veterane van die stryd teen apartheid in die parlement gehuldig is. Dr. Zola Skweyiya, oudminister van maatskaplike ontwikkeling en voormalige Suid-Afrikaanse hoë kommissaris in Londen, se terughoudende maar beginselvaste sagtheid, en die aktivis Winnie Madikizela-Mandela se aggressiewe durf is albei in herinnering geroep. Skweyiya is deur die senior ANC-LP Charles Nqakula postuum om verskoning gevra dat die ANC onlangs na hom verwys het as ŉ leë blik toe hy een van die veterane was wat die etiek van die Zuma-bewind gekritiseer het. Namens die ANC het die voorsitter van die Nasionale Raad van Provinsies, Thandi Modise, gesê die regerende party sal nooit skaam wees om met Madikizela-Mandela geassosieer te word nie, omdat hulle verstaan het waar sy vandaan kom. Volgens Modise was Madikizela-Mandela, soos die Bybelse rigter Debora, dapper te midde van groot persoonlike opoffering, en ŉ maatskaplike werker wat haar beywer het vir die stryd teen huishoudelike en geslagsgeweld. “Ja, sy het ŉ erge humeur gehad en ja, sy kon hard lag. Ons was lief vir haar ten spyte van alles, want sy was ons moeder,” het Modise gese. Opposisiepartye het deur die bank geen kritiek op Skweyiya of Madikizela-Mandela uitgespreek nie. Sej Motau, DA-LP, het onthou hoe Madikizela-Mandela geweld in Mamelodi buite Pretoria probeer voorkom het. Dr. Suzan Thembekwayo, EFF-LP, het gesê Madikizela-Mandela was die EFF baie goedgesind, en het geglo politieke vryheid moet vir ekonomiese bevryding aangewend word. Narend Singh, IVP-LP, het gesê sy was ŉ vryheidsvegter in eie reg, nie net ŉ eggenoot nie. Eerw. Kenneth Meshoe, ACDP-leier, het vertel hoe hy persoonlik gesien het hoe sy haar hart aan die Here gee tydens ŉ kerkdiens. Dr. Corné Mulder het namens die Vryheidsfront Plus gesê sy party het groot meegevoel met ŉ familie wat ŉ moeder en ouma verloor het. Die Nasionale Vergadering en die Nasionale Raad van Provinsies se lede teenwoordig het eenparig ŉ oomblik van stilte ter gedagtenis aan Skweyiya en Madikizela-Mandela gehandhaaf.